Det kunne være gået helt galt, da Johnny Hansen og resten af Kandis-bandet fredag aften var på vej til et spillejob i Hedensted. På deres tur dertil mødte de nemlig den spøgelsesbilist, der fredag aften havde forvildet sig ned på Holstebromotorvejen i den forkerte retning. Det skriver Johnny Hansen i et opslag på Facebook. - 'TÆT PÅ AT DET HELE VAR SLUT ..!! Fredag aften mødte vi en spøgelsesbilist på Herning-motorvejen på vej til et job i Hedensted. Nogen har holdt hånden over os, for vi er her endnu .....men en smule rystet over, at der pludselig kommer en bil ud af det blå', skriver Johnny Hansen på Facebook. Omkring klokken 17.30 fredag aften fortalte politiet, at de forsøgte at få stoppet en bilist, der kørte mod Holstebro i sporet, der fører til Herning. 80-årig mand bag rattet Ganske kort tid efter lykkedes det. Ifølge et øjenvidne var der tale om en ældre, metalblå bil, som politiet havde omringet med fire patruljebiler. - Det var en frisk, ældre herre, som godt var klar over, at han var kommet galt i byen, lød det fredag aften fra vagtchef Ole Vanghøj. Manden blev standset syd for afkørslen ved landsbyen Tvis. Der skete ifølge politiets tweet ingen uheld som følge af spøgelsesbilistens kørsel, men bilisten kan forvente en sigtelse for overtrædelse af færdselsloven. Spøgelsesbilisten er i følge politiet en 80-årig mand fra lokalområdet. - Han er kun sigtet for at køre i det forkerte spor og ikke for spirituskørsel. Og lykkeligvis førte den livsfarlige kørsel ikke til nogen færdselsuheld, fortæller vagtchef hos Midt- og Vestjyllands Politi, Rene Pagh til Ekstra Bladet lørdag.

Referat:
Bandet Kandis mødte fredag aften en spøgelsesbilist på Holstebromotorvejen. Oplevelsen har rystet forsangeren Johnny Hansen fra Thy.